b"\n_START_ARTICLE_\nEl Cun\xc3\xad\n_START_SECTION_\nMasia\n_START_PARAGRAPH_\nMasia de planta rectangular (21 x 14 m), coberta a quatre vessants. Consta de planta i dos pisos. La fa\xc3\xa7ana principal est\xc3\xa0 situada a migdia i presenta un cos de porxos de 3 m de profunditat format per quatre pilars de totxo units per arcs carpanells a la planta i al primer pis i per arcs escarsers al segon. A la planta baixa les arcades estan tapiades amb pedra excepte la central, que d\xc3\xb3na acc\xc3\xa9s al portal d'entrada, fet amb emmarcaments de gres i arc escarser (la dovella central est\xc3\xa0 datada al 1783). Aquest portal ens porta a una nau coberta amb volta de d'arc escarser que d\xc3\xb3na acc\xc3\xa9s a les corts i tamb\xc3\xa9, al mur central, al portal de gres d'arc escarser que accedeix al primer pis, on hi ha un portal rectangular i quatre finestres laterals de gres. Al segon pis cada arcada t\xc3\xa9 una finestra. La fa\xc3\xa7ana Oest presenta una capella adossada al sector Oest i a la planta baixa tres finestres amb forjat. Al primer pis s'obren quatre finestres de gres amb ampit motllurat i tres de petites distribu\xc3\xafdes irregularment. A les golfes hi ha quatre finestres. La fa\xc3\xa7ana Nord presenta un pati damunt d'un terrapl\xc3\xa8 a peu del primer pis on hi ha un portal. La fa\xc3\xa7ana Est est\xc3\xa0 arrebossada amb ciment i presenta tres finestres a la planta; al primer pis un balc\xc3\xb3, tres finestres amb ampit i al segon pis quatre finestres iguals.\n_START_SECTION_\nCapella\n_START_PARAGRAPH_\nEdifici de planta rectangular (6 x 4 m), cobert a dues vessants amb el carener perpendicular a la fa\xc3\xa7ana situada a ponent i que est\xc3\xa0 adossada a la fa\xc3\xa7ana oest del Cun\xc3\xad. La fa\xc3\xa7ana principal presenta un portal rectangular amb llinda inscrita i datada al qual s'accedeix per mitj\xc3\xa0 d'una llosa en funci\xc3\xb3 de gra\xc3\xb3. Sota el carener presenta un \xc3\xb2cul. La resta de les fa\xc3\xa7anes s\xc3\xb3n cegues i per la fa\xc3\xa7ana est est\xc3\xa0 adossada a la casa."